จับตา PTTEP วิ่งแรง! หลังเดินเครื่อง “S1” เต็มกำลัง-น้ำมันพุ่ง
PTTEP ลุยเดินเครื่องผลิตปิโตรฯโครงการ S1 เต็มกำลัง หลังวานนี้ (26 มิ.ย.) ได้รับหนังสือจากกรมเชื้อเพลิงให้สามารถกลับมาผลิตปิโตรเลียมในพื้นที่ (ส.ป.ก.) ได้ตามเดิม
28 มิ.ย. 2560

จากกรณีที่ศาลปกครองปกครองสูงสุดได้มีคำพิพากษาให้เพิกถอนระเบียบคณะกรรมการปฏิรูปที่ดินเพื่อเกษตรกรรม เรื่องการให้ความยินยอมในการนำทรัพยากรธรรมชาติ ในเขตปฏิรูปที่ดินไปใช้ประโยชน์ตามกฎหมายอื่น ทางกรมเชื้อเพลิงธรรมชาติ จึงได้แจ้งไปยังผู้ประกอบการปิโตรเลียม หยุดการผลิตปิโตรเลียมที่มีการดำเนินการอยู่ในพื้นที่ของสำนักงานการปฏิรูปที่ดินเพื่อเกษตรกรรม (ส.ป.ก.) เป็นการชั่วคราว
ทั้งนี้ส่งผลให้ บริษัท ปตท.สำรวจและผลิตปิโตรเลียม จำกัด (มหาชน) หรือ PTTEP ต้องหยุดผลิตปิโตรเลียมในพื้นที่ส.ป.ก. ในโครงการ S1 เป็นการชั่วคราว นับตั้งแต่วันที่ 3 มิ.ย.60 เป็นไปตามคำสั่งศาลปกครองสูงสุดที่มีคำพิพากษาเมื่อวันที่ 1 มิ.ย.60
ขณะที่ต่อมา วานนี้ (26 มิ.ย.60) กรมเชื้อเพลิงธรรมชาติได้ส่งหนังสือแจ้งไปยัง 7 บริษัทผู้รับสัมปทานที่มีการทำสัญญาอยู่แล้ว ให้สามารถกลับมาผลิตปิโตรเลียมในที่ดินของสำนักงานปฏิรูปที่ดินเพื่อเกษตรกรรม (ส.ป.ก.) ต่อไปได้ตามเดิม หลังจากคณะรักษาความสงบแห่งชาติ (คสช.) ออกคำสั่งตามมาตรา 44 เพื่อใช้พื้นที่ ส.ป.ก.ในการทำประโยชน์ด้านการสำรวจและผลิตปิโตรเลียม
 
ล่าสุด PTTEP แจ้งต่อตลาดหลักทรัพย์แห่งประเทศไทย (ตลท.) ในวันนี้ (27 มิ.ย.60) ว่า บริษัทได้เริ่มดำเนินการเพื่อผลิตปิโตรเลียมในพื้นที่ปฏิรูปที่ดินเพื่อเกษตรกรรมในทันทีที่ได้รับหนังสือแจ้งจากกรมเชื้อเพลิงธรรมชาติ เมื่อวันที่ 26 มิถุนายน 2560
โดย PTTEP ระบุว่า การหยุดการผลิตปิโตรเลียมชั่วคราวเป็นเวลา 23 วัน (ตั้งแต่วันที่ 3-25 มิถุนายน 60) ส่งผลให้ปริมาณการขายน้ำมันดิบเฉลี่ยลดลงประมาณ 15,000 บาร์เรลต่อวัน ก๊าซปิโตรเลียมเหลว (LPG) ลดลงประมาณ 130 ตันต่อวัน และก๊าซธรรมชาติลดลงประมาณ 10 ล้านลูกบาศก์ฟุตต่อวัน ซึ่งคิดเป็นสัดส่วนประมาณร้อยละ 0.4 ของปริมาณการขายคาดการณ์เฉลี่ยทั้งปี 2560 ของบริษัทที่ประมาณ 300,000-310,000 บาร์เรลต่อวัน
ด้าน ราคาหุ้น PTTEP ปรับตัวลงมาอย่างต่อเนื่อง นับตั้งแต่วันที่บริษัทแจ้งตลาดหลักทรัพย์ถึงประเด็นข่าวหยุดการผลิตในพื้นที่ ส.ป.ก. โครงการ S1 โดย ณ วันที่ 2 มิ.ย.60 ราคาหุ้นอยู่ที่ 90.00 บาท และปรับตัวลงไปทำจุดต่ำสุดที่ระดับ 86.25 บาท เมื่อวันที่ 6 มิ.ย.60
 
ทั้งนี้เป็นที่น่าจับตาว่าวันนี้ราคาหุ้น PTTEP จะปรับตัวขึ้นแรงหรือไม่หลังจากกลับมาผลิตปิโตรเลียมในโครงการ S1 บนพื้นที่ส.ป.ก.ตามเดิม อีกทั้งราคาน้ำมันยังปรับตัวขึ้นอย่างต่อเนื่อง
โดย ล่าสุด สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (26 มิ.ย.) โดยได้แรงหนุนจากการคาดการณ์ที่ว่า การผลิตน้ำมันดิบในสหรัฐอาจได้รับผลกระทบชั่วคราวจากพายุโซนร้อนที่ก่อตัวในอ่าวเม็กซิโก
สัญญาน้ำมันดิบ WTI ส่งมอบเดือนส.ค. เพิ่มขึ้น 37 เซนต์ หรือ 0.9% ปิดที่ 43.38 ดอลลาร์/บาร์เรล ขณะที่สัญญาน้ำมันดิบเบรนท์ส่งมอบเดือนส.ค. เพิ่มขึ้น 29 เซนต์ หรือ 0.6% ปิดที่ 45.83 ดอลลาร์/บาร์เรล